Σκοπός της είναι να κωδικοποιήσει την οδηγία 83/183/ΕΟΚ σχετικά με τις φορολογικές απαλλαγές που ισχύουν για τις οριστικές εισαγωγές προσωπικών ειδών* που ανήκουν σε ιδιώτες από άλλη χώρα της ΕΕ. Η εν λόγω οδηγία παρέχει απαλλαγή για προσωπικά είδη που εισάγονται οριστικά από άλλη χώρα της ΕΕ από ιδιώτες από φόρους καταναλώσεως οι οποίοι συνήθως επιβάλλονται σε τέτοια είδη. Τα είδη αυτά δεν πρέπει να είναι εμπορικής φύσης ούτε να προορίζονται για οικονομική δραστηριότητα. Αποτελούν, πάντως, προσωπικά είδη και τα όργανα μηχανικών ή ελεύθερων τεχνών που είναι απαραίτητα για την άσκηση του επαγγέλματος του ενδιαφερομένου. Κατά την είσοδο αλόγων ιππασίας, οδικών μηχανοκίνητων οχημάτων (και των οχημάτων που ρυμουλκούνται από αυτά), τροχόσπιτων κινητών σπιτιών, σκαφών αναψυχής και ιδιωτικών αεροπλάνων, παρέχεται απαλλαγή μόνον αν ο ιδιώτης μεταφέρει τη συνήθη κατοικία* του στη χώρα της ΕΕ που είναι ο προορισμός. Οδικά μηχανοκίνητα οχήματα (και τα οχήματα που ρυμουλκούνται από αυτά), τροχόσπιτα, κινητά σπίτια, σκάφη αναψυχής και ιδιωτικά αεροπλάνα, επί 12 μήνες μετά την είσοδό τους, δεν επιτρέπεται να μεταβιβαστούν, να εκμισθωθούν ούτε να αποτελέσουν αντικείμενο χρησιδανείου, εκτός των περιπτώσεων που κρίνονται δικαιολογημένες από τις αρμόδιες αρχές της χώρας της ΕΕ που είναι ο προορισμός. Τα είδη μπορούν να εισαχθούν εφάπαξ ή τμηματικά και για οποιονδήποτε από τους παρακάτω λόγους: για μεταφορά συνήθους κατοικίας: η είσοδος όλων των ειδών πρέπει να πραγματοποιηθεί εντός 12 μηνών από τη μεταφορά της συνήθους κατοικίας· για την επίπλωση ή την εγκατάλειψη δευτερεύουσας κατοικίας: τα είδη πρέπει να αντιστοιχούν στη συνήθη επίπλωση της δευτερεύουσας κατοικίας και το ενδιαφερόμενο άτομο πρέπει να είναι ιδιοκτήτης της δευτερεύουσας κατοικίας ή να την έχει μισθώσει για 12 τουλάχιστον μήνες· για την τέλεση γάμου: η είσοδος των ειδών πρέπει να γίνει κατά το χρονικό διάστημα που αρχίζει 2 μήνες πριν από την ημερομηνία που προβλέπεται για την τέλεση του γάμου και τελειώνει 4 μήνες μετά την τέλεση, και πρέπει να προσκομίζεται πιστοποιητικό γάμου· για απόκτηση με κληρονομική διαδοχή: η είσοδος των ειδών πρέπει να πραγματοποιηθεί εντός 2 ετών από την ημερομηνία κατά την οποία τα είδη περιήλθαν στον ενδιαφερόμενο, και πρέπει να αποδεικνύεται ότι τα είδη αποκτήθηκαν με κληρονομική διαδοχή. Με την εξαίρεση συγκεκριμένων αγαθών, οι χώρες της ΕΕ έχουν το δικαίωμα να διατηρήσουν ή να θεσπίσουν ευνοϊκότερες προϋποθέσεις για την παροχή φορολογικών απαλλαγών από αυτές που προβλέπονται στην παρούσα οδηγία.